Die Teems (Engels: River Thames, dikwels net Thames; na dele van die rivierloop word - so in Oxford - as Isis verwys) is 'n rivier wat deur suidelike Engeland vloei, asook deur Londen, om uiteindelik in die Noordsee uit te mond. Die rivier is een van die hoofwaterweë in Engeland, en mense het hulle reeds omstreeks 3000 v.C. langs sy oewers gevestig. In die 19de eeu was die Teems een van die vuilste riviere in Europa - die besoedeling van sy water het in die somer van 1858 'n nuwe hoogtepunt bereik met die Great Stink (Groot Stank). Intussen word die Teems as een van die skoonste riviere in Europa beskou wat gereeld deur dolfyne, walvisse en ander seelewende soogdiere besoek word. Nóg 'n belangrike aanwyser vir die Teems se ekostelsel en watergehalte is die feit dat die rivier die habitat van twee spesies seeperdjies geword het. Vandag voorsien die Teems in twee derdes van Londen se drinkwaterbehoeftes. Die Teems vloei oor 'n afstand van 215 myl vanuit sy (omstrede) oorsprong Thames Head in landelike Gloucestershire deur nege graafskappe en sestien stedelike nedersettings.